Bi Zaaradbaanè sin, au un graad im Hybligg uff d Bauart vo dè Weichè, zwei grundlegènd unterschydlichi Sischteem aazluègè. Einersits git s Zaaradbaanè, wo d Zaaschtangè obberhalb vo dè Fahrschinnè lyt, anderersits söttigi, wo d Obberkantè vo dè Zaa- un Faarschinnè i dè glychè Höchi ligèd. Bi dè èrschtèrè isch es möglich, dass d Faarzüüg, wo mit Zaaräder uusgrüschtet sin, au konventionèlli Weichè befaarèd, well d Zaaräder au im ungünschtigschtè zuèlässigè Voschliißzuèschtand übber dè Schinnéobberkantè ligèd. Byschpill dõdefür sin d Streggè mit Adhäsions- un Zaaschtangèmischbedryb wiè bi dè schwyzer Matterhorn-Gotthard-Baan (MGB, früèner FO un BVZ). Zaanschtangèweichè chönnèd bi söttigè Baanè durch rächt eifachi Klappkonschtruktionè glöst wörrè, bsunders, wenn sich s um s Abt-System mit zwei Lamèllè handlèt. Einzelni Lamèllè wörrèd denn übber d Faarschinnè gschobbè, ooni d Schinnè dèby z bewegè. Sèbbi eifachi Konschtruktionè sin abber nu denn möglich, wenn nit diè voll Chraft übber d Zaanschtangè übberdrait wörrè muè, byschpillswys in minimè Steigungè odder i dè Ebèni. Söttigi Weichè chömmèd bevorzuègt denn zum Ysatz, wenn mò sich z.xa0B. in èrè Chrützungsschtation s Uus- un Widderyfaarè us bzw. i d Zaanschtangè erschparè möcht, well s zuè nèrè langsamè Faart füürt. Dè Vordeil vom Ybau vo konventionèllè Weichè wörd mit èm Nõchdeil ykauft: Bi Baanübbergäng im Zaaschtangèabschnitt sin entwedder uffwändigi technischi Lösungè für s Absènkè vo dè Zaaschtangè nötig, odder es entschtòt è Querwällè für dè Strõßèvokeer. Söttigi Querwällè wörrèd hüt generèll nǜmmi zuèglõ. E Byschpill für è absènkbari Zaaschtangè isch d Chrützung vo dè Strõß un dè Dampfbaan Furka-Bärgschtrèggi z Obberwald.